# OBČINA PREVALJE

**Trg 2a**

**PREVALJE**

### OBČINSKI SVET

Številka: 032-0012/2018-19

Datum: 27. 09. 2019

## Z A P I S N I K

7. redne seje Občinskega sveta Občine Prevalje, ki je bila dne 26. septembra 2019, ob 17.00 uri, v sejni sobi Občine Prevalje, Trg 2a, Prevalje.

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/15) in 28. členom Poslovnika občinskega sveta Občine Prevalje (Uradno glasilo slovenskih občin, št. 1/16 in 48/16) sklical in vodil župan dr. Matija TASIČ z naslednjim predlaganim dnevnim redom:

1. Ugotovitev sklepčnosti.
2. Potrditev dnevnega reda 7. redne seje.
3. Pregled in potrditev zapisnika 6. redne seje.
4. Predlog Odloka o spremembi Odloka o proračunu Občine Prevalje za leto 2019 – Rebalans II.
5. Predlog Odloka o ustanovitvi organa skupne občinske uprave »Medobčinska uprava občin Mežiške doline in Občine Dravograd« - druga obravnava.
6. Predlog Občinskega podrobnega prostorskega načrta za območje PR15 CU, 1.faza – druga obravnava.
7. Odlok o spremembi in dopolnitvi Odloka o kategorizaciji občinskih cest – prva obravnava.
8. Dokument identifikacije investicijskega projekta »Izgradnja objekta plezalni center«.
9. Letno poročilo osnovna šola Franja Goloba za leto 2018.
10. Poročilo o poslovanju Občine Prevalje v obdobju januar-junij 2019.
11. Predlogi Komisije za mandatna vprašanja, volitve in imenovanja.
12. Pobude in vprašanja.
13. Razno.

Seje so se udeležili člani občinskega sveta:

1. Andrej STERMEC,
2. Rafael ŠKUFCA,
3. mag. Martina RIBIČ,
4. Marija ŠUŠEL,
5. Bernard PAČNIK,
6. Ivan BACKOVIĆ,
7. Štefan PERŠAK,
8. Boštjan GORENŠEK,
9. Matej PEČNIK,
10. Tatjana LADINEK,
11. Aleksandra Saša HORVAT,
12. Bogdan PUPAVAC,
13. Maks PUČELJ,
14. Zdravko FAJMUT.

Opravičeno odsotni člani občinskega sveta:

* + - 1. Stašo LODRANT,
      2. David KAVTIČNIK,
      3. Aleksander RISTIČ.

Seje so se udeležili še:

1. Danilo VUTE, občinska uprava,
2. Emilija IVANČIČ, občinska uprava,
3. Urška ŠPANINGER, občinska uprava,
4. Ivan PLEVNIK, direktor KOCEROD d.o.o., k točki 6,
5. Sanja GODEC, Biro Godec, k točki 6,
6. mag. Primož Praper, EUTRIP d.o.o., k točki 8,
7. Mira HANCMAN, ravnateljica OŠ Franja Goloba Prevalje, k točki 9,
8. Venčeslav KEREC, predsednik KS Holmec.

Novinarji:

1. Alojz JAZBEC, Televizija Uršlja.

## K tč. 1

**UGOTOVITEV SKLEPČNOSTI**

Na seji je bilo prisotnih 14 občinskih svetnikov.

V času glasovanja je bilo v dvorani 14 svetnikov.

S 14 glasovi za, 0 proti, je bil sprejet

**SKLEP:**

**Občinski svet Občine Prevalje ugotovi, da je 7. redna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 6. REDNE SEJE**

Župan predlaga spremembo dnevnega reda tako, da se iz dnevnega reda črtata dve točki, in sicer točka 7 - Odlok o spremembi in dopolnitvi Odloka o kategorizaciji občinskih cest – prva obravnava ter točke 8 - Dokument identifikacije investicijskega projekta »Izgradnja objekta plezalni center. Ostale točke se smiselno preštevilčijo.

Župan poda točko v razpravo.

Razprave ni bilo.

V času glasovanja je bilo v dvorani 14 svetnikov.

S 14 glasovi za, 0 proti, je bil sprejet

**SKLEP:**

1. Ugotovitev sklepčnosti.
2. Potrditev dnevnega reda 7. redne seje.
3. Pregled in potrditev zapisnika 6. redne seje.
4. Predlog Odloka o spremembi Odloka o proračunu Občine Prevalje za leto 2019 – Rebalans II.
5. Predlog Odloka o ustanovitvi organa skupne občinske uprave »Medobčinska uprava občin Mežiške doline in Občine Dravograd« - druga obravnava.
6. Predlog Občinskega podrobnega prostorskega načrta za območje PR15 CU, 1.faza – druga obravnava.
7. Letno poročilo osnovna šola Franja Goloba za leto 2018.
8. Poročilo o poslovanju Občine Prevalje v obdobju januar-junij 2019.
9. Predlogi Komisije za mandatna vprašanja, volitve in imenovanja.
10. Pobude in vprašanja.
11. Razno.

***K tč. 3***

**Pregled in potrditev zapisnika 6. redne seje.**

Pripomb na zapisnik ni bilo.

Župan poda točko v razpravo.

Razprave ni bilo.

V času glasovanja je bilo v dvorani 14 svetnikov.

S 14 glasovi za, 0 proti, so bili sprejeti

**SKLEP 7/1:**

**Občinski svet Občine Prevalje sprejme Zapisnik 6. redne seje Občinskega sveta Občine Prevalje.**

***K tč. 4***

**Predlog Odloka o spremembi Odloka o proračunu Občine Prevalje za leto 2019 – Rebalans II.**

Uvodno obrazložitev poda Veronika Šart, ki pove, da je Občina Prevalje zaradi spremenjenih obveznosti in terjatev za proračun v skladu s 40. členom Zakonom o javnih financah pristopila k pripravi Odloka o spremembi Odloka o proračunu Občine Prevalje za leto 2019 (Rebalans II. proračuna za leto 2019). Pri pripravi predloga rebalansa II. je bilo izhodišče za pripravo rebalansa II realizacija januar – avgust 2019 in ocenjeni prihodki in odhodki do konca leta 2019. Uskladili so se tudi projekti z dinamiko izvajanja. Pove, da je bilo gradivo za občinski svet in odbore prejeto v zakonitem roku in pojasni vsebino gradiva. Nadaljuje, da je občina Prevalje na podlagi pravnomočne sodbe sodišča plačala NLB d.d. sporni znesek v višini 342.739,39 EUR (obresti in glavnica) in pravdne stroške. Občina je nato vložila izredno pravno sredstvo – revizijo na Vrhovno sodišče. Ker je bila revizija uspešna, je bila zadeva vrnjena v ponoven postopek na sodišče druge stopnje na Višje sodišče v Mariboru. V ponovnem postopku je Višje sodišče v Mariboru izdalo sodbo dne 07.01.2019, s katero je tožbeni zahtevek NLB d.d. zavrnilo, kar je pomenilo, da mora sedaj NLB d.d. vrniti že plačani znesek nazaj na občino. Zoper to sodbo je NLB d.d. vložila pritožbo, ki pa je bila s sodbo z dne 27.06.2019 zavrnjena. S tem je postala sodba pravnomočna in izvršljiva. NLB d.d. je vrnila vse plačane znesek in priznane stroške postopka v mesecu juliju 2019. Sedaj čakamo na informacijo, ali je NLB d.d. vložila revizijo kot izredno pravno sredstvo zoper izdano sodbo. Nadaljuje, da so proračunske postavke usklajene, glede na končne obračune izvajalcev del. Za letno vzdrževanje cest je proračunska postavka povečana za 40.000 EUR, proračunska postavka Sanacija plazu pa je usklajena s trenutno podpisanimi pogodbami z izvajalci del, izbranimi na javnih razpisih. Proračunska postavka Obnova manjših asfaltnih odsekov na Prevaljah je povečana za 23.790 EUR, dodana pa je tudi nova proračunska postavko za Ureditev cestnih povezav na območju Jamnice, glede na priporočila Ministrstva za gospodarstvo. Nadaljuje, da je dodana tudi nova postavka Upravljanje turističnega kompleksa Poljana, medtem, ko sta proračunski postavki Kanalizacija Štopar-Poljana in Čistilna naprava Šentanel preneseni v prihodnje leto 2020. Proračunska postavka za projekt Polnilne postaje za električna vozila je izločena. Proračunska postavka Nakup stanovanj pa je povečana za 51.440 EUR na podlagi načrta nakupov. Občina Prevalje je na svoji redni seji v mesecu januarju 2019 sprejela proračun za leto 2019 in v mesecu juniju 2019 še Rebalans I. Celotni prihodki v bilanci A so 10.795.746 € in odhodki v višini 12.149.708 €, v bilanci C je predvideno zadolževanje za projekt Odvajanje in čiščenje odpadnih voda v porečju reke Meže v višini 895.747 € in za projekt Ureditev cestnih povezav na območju Jamnice v višini 116.352 € in odplačila dolga za že najete kredite v višini 238.996 €. Primanjkljaj vseh teh bilanc je 580.8959 € in se pokrije s preostankom sredstev iz leta 2018. Do ponedeljka, 23.09.2019 je bilo možno vložiti amandmaje. Noben amandma ni bil vložen.

Župan poda kratko obrazložitev projektov, ki se izvajajo v Občini Prevalje. Nadaljuje, da so na sami seji Občinskega sveta bili vloženi trije amandmaji na Predlog Odloka o spremembi Odloka o proračunu Občine Prevalje za leto 2019, s katerimi se bodo uskladile oz. prerazporedile nekatere proračunske postavke.

Član Odbora za proračun in finance, Zdravko Fajmut, pove, da se je Odbor za proračun in finance seznanil s predlogom Odloka o spremembi odloka o proračunu Občine Prevalje za leto 2019 – rebalans II., se z njim strinja in ga predlaga Občinskemu svetu v obravnavo in sprejem. Nadaljuje, da je tudi Komisija za statut in pravna vprašanja obravnavala predlog Odloka o spremembi odloka o proračunu Občine Prevalje za leto 2019 – rebalans II. in ugotovila, da je pripravljen v skladu z vsemi pravnimi akti, ter ga občinskemu svetu daje v obravnavo in sprejem.

Predsednik Odbora za komunalne zadeve in varstvo okolja, Andrej Stermec, pove, da je Odbor za komunalne zadeve in varstvo okolja Občine Prevalje obravnaval predlog Odloka o spremembi odloka o proračunu Občine Prevalje za leto 2019 – rebalans II, je nanj podal pripombe ter ga s pripombami predlaga Občinskemu svetu v obravnavo in sprejem.

Predsednica Odbora za gospodarske dejavnosti, mag. Martina Ribič, pove, da se je Odbor za gospodarske dejavnosti seznanil s predlogom Odloka o spremembi odloka o proračunu Občine Prevalje za leto 2019 – rebalans II. in ga predlaga Občinskemu svetu v obravnavo in sprejem.

Predsednica Odbora za družbene dejavnosti, Aleksandra Saša Horvat, pove, da je Odbor za družbene dejavnosti obravnaval predlog Odloka o spremembi odloka o proračunu Občine Prevalje za leto 2019 – rebalans II. in se z njim strinja ter ga predlaga Občinskemu svetu v obravnavo in sprejem.

Župan poda v razpravo točko glede vloženih amandmajev.

V razpravi je sodeloval občinski svetnik Zdravko Fajmut.

V času glasovanja je bilo v dvorani 14 svetnikov, glasovalo je 14 svetnikov.

S 14 glasovi za in 0 proti, je bil sprejet

**SKLEP 7/2:**

**Občinski svet Občine Prevalje sprejme amandmaje k Proračunu Občine Prevalje za leto 2019 - rebalans II, kakor izhaja iz priloženega gradiva.**

Župan poda v razpravo Odlok o spremembi odloka o proračunu Občine Prevalje za leto 2019 – rebalans II.

V razpravi so sodelovali občinski svetniki Bernard Pačnik, Zdravko Fajmut, Andrej Stermec, Bogdan Pupavac, Maks Pučelj, Ivan Backović in Štefan Peršak.

Zdravko Fajmut predlaga, da občinska uprava do seje, na kateri bo sprejemala proračun za leto 2020, pripravi naslednjo dokumentacijo:

-          pregled ustreznosti primarnega in sekundarnega komunalnega omrežja za potrebe projekta centralne čistilne naprave s programom za dosego načrtovane ustreznosti;

-          projekcija finančnega poslovanja po zagonu centralne čistilne naprave, kar vključuje stroške priključnine ter amortizacijo;

-          iz predvidenih prihodkov, naj se pripravi projekt izgradnje malih čistilnih naprav z dinamiko izgradnje in s programom subvencioniranja izgradnje malih čistilnih naprav.

V času glasovanja je bilo v dvorani 14 svetnikov, glasovalo je 14 svetnikov.

S 14 glasovi za in 0 proti, je bil sprejet

**SKLEP 7/3:**

**Občinski svet Občine Prevalje sprejme Predlog Odloka o spremembi Odloka o proračunu Občine Prevalje za leto 2019.**

**Sklep se objavi v Uradnem glasilu slovenskih občin.**

***K tč. 5***

**Predlog Odloka o ustanovitvi organa skupne občinske uprave »Medobčinska uprava občin Mežiške doline in Občine Dravograd« - druga obravnava.**

Uvodno obrazložitev poda Emilija Ivančič, ki pojasni, da je zaradi spremembe Zakona o financiranju občin (Uradni list RS, št. 123/06, 57/08, 36/11, 14/15 – ZUUJFO, 71/17 in 21/18 – popr.) in posledično novih nalog, ki jih skupna uprava lahko opravlja, smiselno pristopiti k spremembi ustanovitvenega akta skupne uprave, cilj slednjega je uskladitev poimenovanja in uskladitev nalog z veljavno zakonodajo, s čimer bi zagotovili nemoteno sofinanciranje s strani države tudi v prihodnje.

Na podlagi izvedene prve obravnave in na podlagi prejetega navodila ministrstva se je predlog odloka iz prve obravnave spremenil v členih, ki so označeni v odloku. Zaradi navedenega predlagamo, da občinski svet sprejeme predlagan odlok.

Član Odbora za proračun in finance, Zdravko Fajmut, pove, da se je Odbor za proračun in finance seznanil s predlogom Odloka o ustanovitvi organa skupne občinske uprave »Medobčinska uprava občin mežiške doline in Občine Dravograd« - druga obravnava, se z njim strinja ter ga podaja Občinskemu svetu Občine Prevalje v obravnavo in sprejem. Prav tako je tudi Komisija za statut in pravna vprašanja obravnavala predlog Odloka o ustanovitvi organa skupne občinske uprave »Medobčinska uprava občin mežiške doline in Občine Dravograd« - druga obravnava in ugotovila, da je pripravljen v skladu z vsemi pravnimi akti, ter ga občinskemu svetu daje v obravnavo in sprejem. Župan sedežne občine v imenu vseh občin ustanoviteljic objavi ta odlok v Uradnem glasilu slovenskih občin in Uradnem listu Republike Slovenije. Za občine Mežiške doline začne odlok veljati naslednji dan po zadnji objavi v uradnem glasilu, za Občino Dravograd pa s 1. 1. 2020.

Župan poda v razpravo točko v razpravo.

Maks Pučej zapusti sejo Občinskega sveta Občine Prevalje.

Razprave ni bilo.

V času glasovanja je bilo v dvorani 13 svetnikov

S 13 glasovi za in 0 proti, je bil sprejet

**SKLEP 7/4:**

**Občinski svet Občine Prevalje sprejme Odlok o ustanovitvi organa skupne občinske uprave »Medobčinska uprava občin Mežiške doline in Občine Dravograd«.**

**Odlok se objavi v uradnem glasilu slovenskih občin.**

***K tč. 6***

**Predlog Občinskega podrobnega prostorskega načrta za območje PR15 CU,**

**1.faza – druga obravnava**

Maks Pučelj se vrne na sejo Občinskega sveta Občine Prevalje.

Uvodno obrazložitev poda Sanja Godec, urbanistka, ki pove, da sprememb od prve obravnave Predloga občinskega podrobnega prostorskega načrta za območje PR15 CU, 1.faza, dalje ni bilo. Bil je narejen edino tehnični popravek, in sicer v 33. členu osnutka Odloka, kjer je sedaj navedena pravilna pravna podlaga, Uredba o emisijah v zrak iz malih kurilnih naprav, Ur. l. RS, št. 46/2019, namesto prej navedene Uredbe o emisiji snovi v zrak iz malih in srednjih kurilnih naprav, Ur. list RS št. 24/2013, 2/2015, 50/2016, 17/2018.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja Občine Prevalje seznanil s predlogom Občinskega podrobnega prostorskega načrta za območje PR 15 CU – 1. faza, v drugi obravnavi ter ga s tehničnimi popravki sprejema in predlaga Občinskemu svetu v obravnavo in sprejem.

Predsednica Odbora za gospodarske dejavnosti, mag. Martina Ribič, pove, da je Odbor za gospodarske dejavnosti obravnaval predlog občinskega podrobnega prostorskega načrta za enoto urejanja prostora PR 15 CU – 1. faza (usklajen predlog) ter predlog Odloka o občinskim podrobnim prostorskim načrtom za enoto urejanja prostora PR 15 CU – 1. faza, v drugi obravnavi in se z njima strinja ter ju podaja Občinskemu svetu v obravnavo in sprejem.

Član Odbora za proračun in finance, Zdravko Fajmut, pove, da se je Odbor za proračun in finance seznanil z občinskim podrobnim prostorskim načrtom za enoto urejanja prostora PR 15 CU – 1. faza (usklajen predlog) ter predlogom Odloka o občinskim podrobnim prostorskim načrtom za enoto urejanja prostora PR 15 CU – 1. faza, v drugi obravnavi ter ju sprejema in predlaga Občinskemu svetu v obravnavo in sprejem.

Član Komisije za statut in pravna vprašanja, Zdravko Fajmut, pove, da je Komisija za statut in pravna vprašanja obravnavala predlog občinskega podrobnega prostorskega načrta za enoto urejanja prostora PR 15 CU – 1. faza (usklajen predlog) ter predlog Odloka o občinskim podrobnim prostorskim načrtom za enoto urejanja prostora PR 15 CU – 1. faza, v drugi obravnavi in ugotovila, da sta akta pripravljena v skladu z vsemi pravnimi akti, ter ju daje občinskemu svetu v obravnavo in sprejem z nomotehničnimi popravki.

Župan poda točko v razpravo.

Razprave ni bilo.

V času glasovanja je bilo v dvorani 14 svetnikov

S 14 glasovi za in 0 proti, je bil sprejet

**SKLEP 7/5:**

**Občinski svet Občine Prevalje sprejeme Občinski podrobni prostorski načrt za enoto urejanja prostora PR 15 CU – 1. faza (usklajen predlog) ter Odlok o občinskim podrobnim prostorskim načrtom za enoto urejanja prostora PR 15 CU – 1. faza.**

**Odlok se objavi v uradnem glasilu slovenskih občin.**

***K tč. 7***

**LETNO POROČILO OSNOVNA ŠOLA FRANJA GOLOBA ZA LETO 2018.**

Uvodno obrazložitev poda Mira Hancman, ravnateljica Osnovne šole Franja Goloba Prevalje, ki uvodoma predstavi poročilo o realizaciji letnega delovnega načrta za šolsko leto 2017/2018. Pove, da je bil letni delovni načrt v celoti realiziran. Pojasni uspeh učencev v Osnovni šli Franja Goloba Prevalje, koliko učencev ima brezplačno malico, koliko učencev je tujcev in kakšen odstotek predstavljajo učenci vozači. Nadalje pojasni poslovno poročilo za leto 2018 za Enoto Vrtec Krojaček Hlaček Prevalje in za Vrtec Leše. Posebej pojasni finančno poročilo za leto 2018 skupaj za šolo in vrtec Prevalje, posebej osnovno šolo in še posebej za vrtec. Povzame tudi primerjavo finančnega plana za leto 2018 in realizacijo za leto 2018, iz katerih izhaja, se realizacija za leto 2018 dokaj ujema s planom za leto 2018. Ugotovljeno je bilo, da so razhajanja le na postavki »drobni inventar, oprema do 500 EUR«, kjer je bilo nabavljenega nekaj več pohištva za dodatno igralnico in nekaj več opreme za kuhinjo, na postavki »popravek terjatev oskrbnin«, kjer je razlika nastala zaradi neplačevanja oskrbnin ter na postavki »jubilejne, solidarnostne pomoči«, saj so v letu 2018 izplačali 4 solidarnostne pomoči zaradi daljših bolnišk, 2 jubilejni nagradi za 10 let in 1 jubilejno nagrado za 20 let. Na kratko povzame še finančni plan za leto 2019.

Član Odbora za proračun in finance, Zdravko Fajmut, pove, da se je Odbor za proračun in finance Občine Prevalje seznanil z Letnim poročilom Osnovne šole Franja Goloba za leto 2018, ga sprejema in predlaga Občinskemu svetu v obravnavo in sprejem.

Župan poda točko v razpravo.

V razpravi so sodelovali Bogdan Pupavac, Štefan Peršak, Rafael Škufca, Ivan Backović in Martina Ribič.

V času glasovanja je bilo v dvorani 14 svetnikov

S 14 glasovi za in 0 proti, je bil sprejet

**SKLEP 7/6:**

**Občinski svet Občine Prevalje se je seznanil z Letnim poročilom za leto 2018 javnega zavoda OŠ Franja Goloba Prevalje z enoto vrtca.**

***K tč. 8***

**POROČILO O POSLOVANJU OBČINE PREVALJE V OBDOBJU JANUAR-JUNIJ 2019.**

Uvodno obrazložitev poda Veronika Šart, ki pove, da v skladu s 63. členom Zakona o javnih financah, župan poroča občinskemu svetu o izvrševanju proračuna v prvem polletju tekočega leta. Polletno poročilo vsebuje: splošni in posebni del proračuna z realizacijo prihodkov in odhodkov, presežku ali primanjkljaju, zadolževanju in planom do konca leta, poročilo o porabi sredstev proračunske rezerve, podatke o vključitvi novih obveznosti v proračun, prenos namenskih sredstev iz proračuna preteklega leta, plačilu neporavnanih obveznosti iz preteklega leta, sklepe o prerazporeditvi sredstev, spremembo neposrednih uporabnikov med letom, izdanih in unovčenih poroštvih ter izterjanih regresnih zahtevkih iz naslova poroštev, razloge glavnih odstopanj v primerjavi s sprejetim proračunom in predlog potrebnih ukrepov. Nadaljuje, da celotni prihodki v prvem polletju poslovanja znašajo 2.876.844 EUR, kar predstavlja 26,4 % realizacijo veljavnega proračun. Davčni prihodki so bili realizirani 46 % in znašajo 2.251.439 EUR. Nedavčni prihodki so bili realizirani v višini 461.290 EUR, kapitalski prihodki so bili realizirani 7,4 %, transferni prihodki v višini 135.104 EUR in prejeta sredstva iz državnega proračuna iz sredstev proračuna EU v višini 19.943,41 EUR. Pri pregledu odhodkovne strani bilance je razvidno, da so postavke usklajene glede na plan in pri posameznih prerazporeditvah ni prekoračitve postavk. V posebnem delu proračuna je razčlenitev posameznih odhodkov po proračunskih uporabnikih (institucionalna klasifikacija), po glavnih programih in podprogramih (programska klasifikacija) in po kontih ter podkontih (ekonomska klasifikacija). V prvi koloni REBI2019 je sprejet rebalans proračuna za leto 2019, v drugi koloni VP2019 je veljavni proračun in v tretji koloni OP062019 je realizacija od 1.1.2019 do 30.6.2019. zaključi, da so postavke realizirane v skladu z veljavnim proračunom za leto 2019 in dinamiko izvajanja investicij.

Član Odbora za proračun in finance, Zdravko Fajmut, pove, da je Odbor za proračun in finance obravnaval Poročilo o poslovanju Občine Prevalje v obdobju januar – junij 2019, se z njim strinja ter ga podaja Občinskemu svetu Občine Prevalje v obravnavo.

Župan poda točko v razpravo.

Razprave ni bilo.

V času glasovanja je bilo v dvorani 14 svetnikov

S 14 glasovi za in 0 proti, je bil sprejet

**SKLEP 7/7:**

**Občinski svet Občine Prevalje se je seznanil s Poročilom o poslovanju Občine Prevalje v obdobju januar**

**- junij 2019.**

***K tč. 9***

***PREDLOGI KOMISIJE ZA MANDATNA VPRAŠANJA, VOLITVE IN IMENOVANJA.***

Uvodno obrazložitev poda predsednik Komisije za mandatna vprašanja, volitve in imenovanj, g. Raffael Škufca, ki pove, da je bila Občina Prevalje obveščena, da pet članskemu nadzornemu svetu A.L.P. PECA d.o.o. v oktobru 2019 poteče štiri letni mandat. Nadzorni svet sestavljajo štirje predstavniki občin Mežiške doline in en predstavnik izmed ostalih družbenikov. Posameznik je lahko član nadzornega sveta družbe tudi več mandatov zapored. V skladu z določili Družbene pogodbe podjetja A.L.P. PECA d.o.o., člane novega nadzornega sveta predlaga stari nadzorni svet, nato pa jih potrdi še Skupščina družbenikov. Komisija za mandatna vprašanja, volitve in imenovanja je izpeljala predhodni postopek imenovanje člana, v katerem predlaga da Občinski svet Občine Prevalje imenuje za člana Nadzornega sveta A.L.P. PECA d.o.o. Staša Lodranta, roj. 18.08.1985, stanujočega Trg 65, Prevalje. Član je imenovan od dneva imenovanja z mandatno dobo štirih let.

Nadaljuje, da je bilo pogodbeno partnerstvo LAS Mežiške doline ustanovljeno na ustanovni skupščini v oktobru 2015 in trenutno šteje 49 članov. Na ustanovni skupščini so bili formirani tudi organi LAS oz. izvoljeni člani organov LAS. Najvišji organ LAS je skupščina LAS, ki jo sestavljajo vsi člani lokalnega partnerstva. Upravni odbor LAS je organ odločanja in najvišji izvršilni organ LAS, ki je sestavljen iz 12 članov, predstavnikov pogodbenih partnerjev. Sestavljen mora biti tako, da enakovredno zastopa vse partnerje, hkrati pa nobena interesna skupina ne sme imeti večinskega deleža glasov. Aktualni Upravni odbor LAS je imenovala skupščina LAS na svoji ustanovni seji 9.10.2015 za mandatno obdobje štirih let, in sicer v sestavi: 4 predstavniki javnega sektorja in 4 predstavniki sektorja civilne družbe oz. zasebni sektor 4 predstavniki ekonomskega oz. gospodarskega sektorja. Ker so občine edine partnerice, ki tudi sofinancirajo in omogočajo razvojne aktivnosti LAS Mežiške doline, je razumljivo, da so štirje predstavniki javnega sektorja imenovani s strani štirih občin Mežiške doline. Komisija za mandatna vprašanja, volitve in imenovanja je izpeljala predhodni postopek imenovanja novega člana in predlaga, da Občinski svet Občine Prevalje imenuje za člana Upravnega odbora LAS Boštjana Gorenška, roj. 20.07.1982, stanujočega Leše 58, Prevalje. Član je imenovan od dneva imenovanja z mandatno dobo štirih let.

Župan poda točko v razpravo.

Razprave ni bilo.

V času glasovanja je bilo v dvorani 14 svetnikov

S 14 glasovi za in 0 proti, je bil sprejet

**SKLEP 7/8:**

**Občinski svet Občine Prevalje imenuje za člana Nadzornega sveta A.L.P. PECA d.o.o. Staša Lodranta, roj. 18.08.1985, stanujočega Trg 65, Prevalje.**

**Član je imenovan od dneva imenovanja z mandatno dobo štirih let.**

**SKLEP 7/9:**

**Občinski svet Občine Prevalje imenuje za člana Upravnega odbora LAS Boštjana Gorenška, roj. 20.07.1982, stanujočega Leše 58, Prevalje.**

**Član je imenovan od dneva imenovanja z mandatno dobo štirih let.**

***K tč. 10***

**POBUDE IN VPRAŠANJA**

Občinski svetnik Bernard Pačnik je podal zahvalo, vprašanja in pobudo:

ZAHVALA: V imenu otrok in staršev se zahvali za postavitev avtobusnih postajališč po Prevaljah.

VPRAŠANJE: Zanima ga, kako daleč so zadeve pri izgradnji hitre ceste do Velenja.

Župan na seji odgovori, da stvari tečejo, kot je zastavljeno. Problematika je v finančnem pokritju. Investicija mora biti pred začetkom postopka finančno pokrita, zato je potrebno finančno poroštvo. Za polovico vrednosti je finančno poroštvo že predlagano, za ostalo polovico sredstev pa bo DARS zagotovil iz svojih sredstev. Zahteve ministra, g. Andreja Bertonclja so bile, da je potrebno sprejeti spremembe v poroštvenem zakonu. Upa, da se bodo glede tega čimprej dogovorili, ker je potrebno spremembo poroštvenega zakona potrebno vložiti tako na vlado, kot tudi na parlament, ki ga mora sprejeti. Skratka, vse je že pripravljeno in tudi DARS ima že objavljen razpis in že izbira izvajalce. Nadaljuje, da je avtocestni križ Velenje v projektiranju in da je ustavna presoja zadevnega območja zaključena.

POBUDA: Predlaga, da se 10 % sejnine vsakega posameznega svetnika, ki se s tem strinja, nakaže v dobrodelne namene, za Kris-a, za katere zbira denar celotna Slovenija.

Župan predlaga, da naj vsak posameznik donira sredstva po svojih zmožnostih in da je najbolje, da vsak sam nameni teh 10 % sejnine takrat, ko dobijo nakazane na transakcijski račun.

Občinska svetnica Marija Šušel je podal pobudo:

POBUDA: Občinsko upravo prosi za pregled dovoza na parkirišče in samega parkirišča pred blokom na naslovu Trg 29, saj so lanskoletna neurja in poplave poškodovale dovoz in parkirišče pred blokom in bi ga bilo potrebno sanirati oz. rekonstruirati, saj so vozne površine zelo poškodovane.

Občinski svetnik Andrej Stermec je podal pobudo:

POBUDA: Izpostavi temo nošenja burk v javnih ustanovah v Občini Prevalje.

Občinski svetnik Štefan Peršak je postavil vprašanje, podal opozorilo in pobudo:

VPRAŠANJE 1: Zanima ga, kako se je v občini rešila problematika prevoza šoloobveznih otrok na Lešah?

OPOZORILO: Pove, da ga krajani opozarjajo na slabo vzdrževanje cestne infrastrukture (bankine, propusti,..) in prosi za doslednejše vzdrževanje v prihodnje in boljši nadzor nad izvedbo del.

POBUDA: Predlaga, da se razmisli o možnostih nudenja javnega prevoza občanom iz oddaljenih zaselkov, kjer ni javnega prevoza (Breznica, Brinjeva gora, Jamnica, Holmec, Šentanel, Leše..). Predlaga, da se glede tega pristojne osebe pogovorijo in oblikujejo rešitve glede nudenja prevoza tudi občanom iz bolj oddaljenih lokacij.

Župan odgovori, da so se že pričela dogovarjanja in usklajevanja na predmetno problematiko.

Občinski svetnik Maks Pučelj poda tri vprašanja:

VPRAŠANJE: 1. Zanima ga, kako bi v občini uredili področje košnje, ki je še vedno neurejeno, saj nastane težava, ko nekdo z zanemarjanjem svoje lastnine poseže v lastnino nekoga drugega.

VPRAŠANJE: 2. Predlaga, da se uredi financiranje prevoza dveh šoloobveznih otrok iz Holmeca v Občino Ravne na Koroškem, kjer obiskujeta osnovno šolo in da se zagotovijo proračunska sredstva, ki bodo pokrila višino prevoza.

VPRAŠANJE: 3. Pove, da je sedaj regionalna cesta proti Holmecu res dobro urejena, motita pa ga dva mosta, ki sta potrebna osvežitve barve. Zato prosi, da se pobarvata, če ne letos, vsaj drugo leto. Nadaljuje, da je cesta namenjena samo za pešpot, ampak trenutno pa je delno (do Raizerja) kolesarsko pot in delno pešpot, naprej je pa samo pešpot. Kako je prišlo do tega?

Župan na seji pove, da izveden kolesarski del spada v ureditev križišča. Projektira pa se kolesarska povezava od Poljane do Holmca, kjer bodo podane ustrezne rešitve za izvedbo celotne trase na tej relaciji. Barvanje ograj na mostovih se predvideva v letu 2020.

Občinska svetnica Aleksandra Saša Horvat je podala opozorilo, vprašanje in pobudo:

OPOZORILO: Opozori na poškodbo pri cestišču proti gostilni Pik, ki se je zgodila pri preplastitvi cestišča in apelira na izvajalce cestišča, da poškodbo cestišča sanirajo, da se škoda ne bi povečevala.

VPRAŠANJE: Zanima jo, ali je možno, da se ob pešpoti na Holmcu postavi ograja, saj pešpot brez ograje predstavlja nevarnost za vse pešce, ki se sprehajajo. Pove, da se je že zgodilo, da je avto zaradi izgube nadzora nad vozilom odneslo iz ovinka in je vozilo pristalo na pešpoti. Nadaljuje, da je na levi strani cestišča ograja, na desni strani cestišča pa je ni. Prosi, da se razmisli o postavitvi ograje in zagotovitvi varnosti.

POBUDA: Predlaga, da se avtobusno postajališče, ki se sedaj imenuje Lokovica, preimenuje, saj je poimenovanje sporno zaradi različnih okoliških poimenovanj lokacije. Predlaga, da se zdajšnje obstoječe ime postajališče »Lokovica« preimenuje v postajališče preimenuje v »Rudnik« ali »Lokovica - Rudnik«, zaradi rudnika, ki je v preteklosti med krajani imel zelo pomembno vlogo.

Župan pojasni, da je z nadzornikom že bil opravljen pregled narejenih del, na katerem so opozorili na določene pomanjkljivosti. Vse naštete pomanjkljivosti so bili opozorjene in omenjene. Investicija obračunsko še ni v celoti zaključena, saj se morajo določene stvari, na katere so bili izvajalci opozorjeni, še zaključiti.

Občinska svetnica Tatjana Ladinek je podala vprašanje:

Izrazi strinjanje s svetnikom, Stermec Andrejem, glede nošenja burk in verskih običajev tujcev.

VPRAŠANJE: Predlaga, da se preverijo avtobusne relacije in prevozniki šoloobveznih otrok, saj opozori, da morajo otroci prehitro od doma in da se vračajo domov zelo pozno. Otroci, ki so od šole oddaljeni 5 - 7 km, se do šole vozijo celo uro. Meni, da do tega prihaja, ker ni nadzora nad prevozniki. Zanima jo, zakaj vožnja traja dlje, kot je normalno in predlaga, da se ugotovi, kje je razlog za to.

Občinska svetnica Martina Ribič je podala vprašanje, zahvalo in opozorilo:

VPRAŠANJE: Pove, da je ob glavni cesti krožišče – Spar še vedno postavljena lesena ograja. Zanima jo, kdaj se bo postavila ograja, ki bo skladna s projektom, saj je od prevzema del in končanja projekta minilo že več mesecev.

Župan pove, da je prejšnji dan na Prevaljah opazil predstavnike Cestnega podjetja, nadzornika in vse pristojne, da so si ogledovali zaključena dela. Pove, da jih je videl, ampak žal ne ve o čem je tekla beseda. Upa, da bodo še letos postorili, kar je bilo dogovorjeno in še ni storjeno.

ZAHVALA: Zahvali se podžupanu, g. Gorenšek Boštjanu, da je bil zaradi njegovega hitrega posredovanja, del ob cestišču proti Stražišču, nemudoma pokošen.

POBUDA: Opozori na nepokošen del ob cestišču ob glavni cesti čez poletje. Pove, da je bilo več mesecev nepokošeno in da je takšno stanje nevzdržno ter apelira na pristojne organe, da se v prihodnjem letu bolj dosledno kosi in vzdržuje javne površine.

Župan na seji pove, da je bilo nepokošeno namerno, saj je občina pristojne osebe, torej nadzornike, projektante in tudi ministra, na ta način opozorila na nepravilnosti. Občina predlaga drugačno ureditev in sicer, da bi travo zamenjali s tlakovanimi ali asfaltnimi površinami. Ker do tega še ni prišlo, je občina predmetno območje že dvakrat pokosila.

***K tč. 11***

**razno**

Župan, dr. Matija Tasič se v svojem imenu in v imenu soorganizatorjev zahvali vsem, ki so sodelovali pri organizaciji Jesenskih srečanj na Prevaljah, saj so bila le-ta zelo uspešna in odlično obiskana.

Seja je bila zaključena ob 18.45 uri.

Zapisala: Župan

Urška ŠPANINGER EKART dr. Matija TASIČ

**POROČILO O IZVRŠITVI SKLEPOV**

Sklep k tč. 1 – Izvršen na seji.

Sklep k tč. 2 – Izvršen na seji.

Sklep 7/1 k tč. 3 – Izvršen na seji. Zapisnik je odložen v zbirko listin in posredovan v objavo na spletu.

Sklep 7/2 k tč. 4 – Izvršen na seji.

Sklep 7/3 k tč. 4 – Izvršen na seji. Sklep se objavi v Uradnem glasilu slovenskih občin.

Sklep 7/4 k tč. 5 – Izvršen na seji. Odlok se objavi v Uradnem glasilu slovenskih občin.

Sklep 7/5 k tč. 6 – Izvršen na seji. Odlok se objavi v Uradnem glasilu slovenskih občin.

Sklep 7/6 k tč. 7 – Izvršen na seji.

Sklep 7/7 k tč. 8 – Izvršen na seji.

Sklep 7/8 k tč. 9 – Izvršen na seji.

Sklep 7/9 k tč. 9 – Izvršen na seji.